જેમ ચીજ-વસ્તુ કે પૈસાનો અભાવ કિશોરો પાસે ગુન્હા કરાવે છે તે જ રીતે તેનો પ્રભાવ પણ કરાવે છે. ઘણાં માતા-પિતા પોતાનાં બાળકોને બધી ચીજ-વસ્તુઓ અને સુખ-સગવડો સતત આપ્યા જ કરે છે. આમાંથી ઘણાં બાળકો ગુન્હા કરવા લાગે છે. અશ્લીલ ફિલ્મો અને ક્રાઇમની સિરિયલો કિશોરમાનસ ઉપર ઘણી મોટી અસર કરે છે. આવી સિરિયલો યુવાનો અને પ્રૌઢો પર જુદી અસર કરે અને કિશોરો પર જુદી અસર કરે તે ઘણા ઓછા લોકો સમજે છે. વડોદરાનો ૧૬ વર્ષનો કિશોર નિયમિત રીતે ક્રાઇમની સિરિયલ જોતો હતો. હત્યા કરવાની પ્રેરણા પણ તેને તેમાંથી જ મળી હતી.